K. Sárközy, poslankyňa: (2009-06-23):
Vy predkladáte túto správu, pán generálny riaditeľ, ale za chod a hospodárenie Sociálnej poisťovne ste zodpovedný, ak sa dobre pamätám, od 21. augusta 2008, keď sa mýlim, tak ma opravte. Predtým generálnym riaditeľom Sociálnej poisťovne bol pán Bernátek, ktorý bol odídený. Hovorím to kvôli tomu, a chcem potom vaše vyjadrenie, či je to dôležité alebo nie, lebo táto dôležitá správa zaujíma jedného jediného poslanca za najväčšiu vládnu stranu Smer. Nuž na vašom mieste, pán generálny riaditeľ, by som tu tak kľudne asi nesedela, pretože ja sa pamätám na tieto správy vtedy, keď generálnym riaditeľom bol pán generálny riaditeľ Bernátek. Aj vtedy to takto vyzeralo v snemovni. A potom bol odídený. Povedal zopár vecí toho času, čo sa stane z dôchodkami. Ale na tlačovej besede aj vy ste povedali zopár vecí, napr. pred mesiacom ste povedali, že keď to ďalej takto pôjde a takto sa bude zvyšovať nezamestnanosť, tak bude na výplatu dôchodkov do septembra, možno aj ďalej. Dokonca ste od ministra financií žiadali, aby pomohol Sociálnej poisťovni. On vám na to odpovedal, že nepomôže, pretože je ešte na to skoro, počká, ako sa bude hospodársky rast vyvíjať na Slovensku v júni. No už vieme, ako sa bude vyvíjať, pretože minulý týždeň minister financií spolu s guvernérom Národnej banky mal tlačovú besedu a povedal, že hospodársky prepad v Slovenskej republike bude 6,5 %, je to oveľa, oveľa horšie, ako sa to predpokladalo a ako to bolo v rozpočte Sociálnej poisťovne na rok 2009. Takže situácia v Sociálnej poisťovni je alarmujúca, ale zrejme to poslancov Smeru nezaujíma. Ale zaujíma to opozičných poslancov. Vyjadrili sme sa k tomu aj na výbore. A vyjadrili sa tu k tomu aj moji predrečníci. Som zvedavá na vašu reakciu. Bola by som rada, keby tá reakcia odznela v rozprave, lebo potom by som mohla na to reagovať. Ale už poznajúc, ako to v tejto snemovni vyzerá, asi možno sa nebude dať reagovať. Ja vám dám jednu konkrétnu otázku, pán generálny riaditeľ. Chcem sa spýtať, ako sa pozeráte na generálny pardon Sociálnej poisťovne, či sa vydaril, či nie, či doniesol to svoje, čo ste si od neho sľubovali vy, teda nie vy, pretože vy ste sa do toho len dostali, alebo rozrastá sa naďalej špekulácia u tých ľudí, ktorí neplatia odvody do Sociálnej poisťovne preto, lebo čakajú na ďalší generálny pardon. Čo ak príde nová vláda po voľbách a zase sa zavedie generálny pardon a zase nebudú musieť platiť? A ešte vám dám dve konkrétne otázky. Pán generálny riaditeľ, mňa by zaujímal, ja viem, že vy mi na to odpoviete, že vy máte možnosť len upozorňovať na niektoré veci, má možnosť legislatívne ich meniť parlament a predložiť ich vláda, som si toho vedomá, teda by ma zaujímal váš názor na univerzálnosť dôchodkového systému a váš názor na silové rezorty, koľko odčerpávajú z rozpočtu Sociálnej poisťovne a či si myslíte, že s tým niečo treba robiť alebo je to takto v poriadku. Hovorím to kvôli tomu, pretože na moje prekvapenie minulý týždeň som sa zúčastnila jednej konferencie, kde som sa ja dozvedela, že poniektorí ľudia majú dôchodky 65 000 korún. Určite sú to ojedinelé prípady, sú to generáli. Ale zaujímalo by ma to, aký máte na to názor. Zaujímal by ma aj váš názor na to, prečo táto vláda nepristúpila na niektoré riešenia, ktoré mala pripravené. Teraz myslím na jednotný výber daní a odvodov. Všetko bolo pripravené minulou vládou na to, aby sa jednotný výber daní a odvodov spustil 1. januára 2009 spolu so zavedením meny euro. Vy za to zodpovedný nie ste, pretože ešte bývalý generálny riaditeľ sa  dal počuť a potom to povedala aj pani ministerka, že Sociálna poisťovňa s tým nesúhlasila. Pán minister financií Počiatek to chcel, Sociálna poisťovňa, vtedajší generálny riaditeľ a pani ministerka s tým nesúhlasili. Takže sa to odsunulo, najbližší termín je teraz rok 2013. Zaujímal by ma váš názor na to, pani poslankyňa Gibalová to už hovorila, kedy nebude možný presun peňazí z jednotlivých fondov. Vy ste povedali v úvodnom slove, že sa to predĺžilo do 31. 12. 2010. No to už bude po voľbách, takže už to bude musieť riešiť druhá vláda. Iné správy idú von do Európy, čo sa týka aj 2. piliera, aj o tých parametroch, ktoré sú nastavené, a iné správy idú teda na Slovensko a pre tých ľudí, ktorí sú buď súčasní dôchodcovia, alebo sporitelia v 2. pilieri. A ešte k tým vašim vyjadreniam. Asi vy ste použili prvýkrát to slovo, že v 2. pilieri nie sú sporitelia, ale sú to investori. Žeby zo zákona ľudia museli investovať do 2. piliera? Podľa mňa zákon hovorí o tom, že je povinné poistenie. Potom je váš názor na to, či vek odchodu do dôchodku treba zvyšovať bude alebo nie, alebo sa na to pozeráte tak, že tak my tu skončíme na budúci rok. Vy ste povedali, že keby sa nezaviedol 2. pilier, do roku 2025 by tu žiaden problém nebol. Moja otázka už viackrát bola: A potom čo? Po roku 2020 – 2021 sa tu všetko zrúti? To bude po vás potopa, keď vy odídete? Už o tých listoch tu bola reč. Ja som to citovala aj na výbore pre sociálne veci a bývanie a budem to citovať aj teraz. Vy ste sa vtedy vyjadrili, že to bolo vašou povinnosťou, aby ste informovali sporiteľov investorov, ktorí sú v 2. pilieri. Dokonca pani ministerka sa za vás postavila, že je to vynikajúca vec, že ste to spravili. Ja som minulý týždeň položila pani ministerke trikrát tú otázku na hodine otázok. Nedostala som odpoveď. Položila som túto otázku aj vám na výbore, položím vám túto otázku aj teraz v pléne: Pán generálny riaditeľ, vy ste tie listy posielali podľa nášho vedomia takmer pol miliónu sporiteľov, pretože ste ich chceli informovať o tom, že sa im neoplatí sporiť v 2. pilieri, pretože sú starí, málo zarábajú a z 1. piliera budú dostávať viac peňazí. Pred chvíľou sa tu ozvali moji kolegovia. Pýtam sa vás: Nie sú informovaní? Dokonca ich dostali poslanci, ktorí sú v sociálnom výbore, tak, že, asi majú málo informácií, bolo potrebné im poslať list. Poslanci majú malý plat? Tých peňazí, ktoré platia ako odvody, je málo? Alebo z akého titulu to bolo? Odpovede na to neboli. A vy ste nám nedali na tú moju otázku, z čoho sú tieto listy platené, odpoveď Ja  nemôžem na nič iné myslieť, len na to, že sú platené zrejme zo správneho fondu. Ale ja zacitujem, na čo sa môže použiť správny fond. V zákone č. 461/2003 Z. z. o sociálnom poistení sa v § 168 uvádza: „Správny fond je určený na krytie výdavkov súvisiacich s činnosťou Sociálnej poisťovne a jej organizačných zložiek pri vykonávaní sociálneho poistenia, výbere, registrácii a postúpení príspevkov na starobné dôchodkové sporenia a výdavkov uvedených v odseku 3.“ Odsek 3 sa týka nákladov spojených s výplatou dôchodkov do zahraničia, splátok, pôžičiek a podobných záležitostí. Teda ja som tam nenašla nič, do čoho by sa mohlo zoradiť posielanie listov. A nemohli ste to zaslať ani ako súkromná osoba, keby ste to chceli poslať ako Muňko, generálny riaditeľ Sociálnej poisťovne, pretože by išlo o porušenie zákona o ochrane osobných údajov. Tak z čoho to bude financované? Túto otázku médiá dali aj pani ministerke. Pani ministerka povedala, že sa tým bude zaoberať na dozornej rade. Takže bola by som rada, pán generálny riaditeľ, keby ste na tieto otázky odpovedali, lebo ľudia sa cítia ohrození. Obávajú sa straty zamestnania, sociálneho štandardu, ktorý veľmi ťažko nadobúdali. Tento pocit podľa mňa prehĺbi aj neustály prísun negatívnych verejných informácií. Nemyslím si, že len zlé správy sú dobré správy a že treba za každú cenu zveličovať a preháňať. Teraz myslím na to, že ste preháňali, že na výplaty dôchodkov bude len do septembra. Súhlasíte s tou citáciou, čo som pred chvíľou povedala, že netreba vysielať negatívne správy? Totiž to, čo som ja pred chvíľou citovala, povedal a vytkol médiám Robert Fico premiér tejto vlády. Pán generálny riaditeľ, snáď keď moje slová si nezoberiete k srdcu, tak dúfam, že slová premiéra Roberta Fica si zoberiete k srdcu. Ďakujem pekne. (Potlesk.)